**Obec Zálesie, Trojičné námestie č. 1, 900 28 Zálesie**

Toto VZN bolo dňa 23.11.2016 vyvesené, dňa

13.12.2016 schválené a je účinné dňom 1.1.2017

**VŠEOBECNE ZÁVÄZNÉ NARIADENIE**

**OBCE ZÁLESIE**

**č. 4/2016 O MIESTNOM POPLATKU ZA ROZVOJ**

Obec Zálesie v súlade s ustanovením § 4 ods. 3 písm. c) a § 6 ods. 1 zákona SNR č. 369/1990 Zb. o obecnom zriadení v znení neskorších predpisov (ďalej len „zákon o obecnom zriadení“) a v súlade s ustanovením § 2 zákona č 447/2015 Z.z. o miestnom poplatku za rozvoj a o zmene a doplnení niektorých zákonov (ďalej len „zákon o poplatku za rozvoj“), v znení neskorších predpisov vydáva toto Všeobecne záväzné nariadenie o miestnom poplatku za rozvoj (ďalej len „Všeobecne záväzné nariadenie“) v nasledovnom znení:

**Článok 1**

**Základné ustanovenia a predmet úpravy**

1. Týmto Všeobecne záväzným nariadením Obec Zálesie podľa ustanovenia § 11 ods. 4 písm. d) zákona o obecnom zriadení v spojení s § 2 zákona o poplatku za rozvoj **z a v á d z a** pre celé územie obce Zálesie, tvorené jedným katastrálnym územím a to katastrálnym územím Zálesie, miestny poplatok za rozvoj (ďalej len „poplatok“).

2. Toto Všeobecne záväzné nariadenie upravuje podmienky určovania a vyberania poplatku na území obce Zálesie, a to:

a) predmet poplatku, poplatníka a vznik poplatkovej povinnosti,

b) stanovenie základu a sadzieb poplatku podľa druhu stavby,

c) výpočet, vyrubenie, spôsob platenia a splatnosť poplatku,

d) stanovenie podmienok pre vrátenie poplatku.

**Článok 2**

**Predmet poplatku**

1. Poplatok sa platí jednorazovo za pozemnú stavbu na území obce, na ktorú je vydané právoplatné stavebné povolenie, ktorým sa povoľuje stavba 1) (ďalej len „

stavebné povolenie“, ktorá je ohlásená stavebnému úradu, na ktorú je vydané rozhodnutie o povolení zmeny stavby pred jej dokončením alebo ktorá je dodatočne povolená a to všetko podľa príslušných právnych predpisov.

2. Predmetom poplatku nie je:

1. údržba, oprava, rekonštrukcia alebo modernizácia bytového domu,pri ktorej sa nemení úhrn podlahových plôch všetkých bytov a nebytových priestorov v bytovom dome,
2. údržba, oprava, rekonštrukcia alebo modernizácia inej stavby ako je bytový dom, pri ktorej sa nemení výmera podlahovej plochy stavby ani účel jej užívania,
3. drobná stavba, nadstavba a prístavba s výmerou podlahovej plochy do 25 m2,

d) stavba alebo časť stavby

1. sociálneho bývania alebo slúžiaca na vykonávanie sociálnoprávnej ochrany detí a sociálnej kurately,

2. vstavanej garáže a parkovacieho státia v rámci existujúcej stavby,

3. zdravotníckeho zariadenia,

4. slúžiaca materským školám, na základné vzdelávanie na stredné vzdelávanie,7) na vyššie odborné vzdelávanie, na vysokoškolské vzdelávanie vo verejných vysokých školách, výlučne strediskám praktického vyučovania alebo špecializovanému výučbovému zariadeniu verejnej vysokej školy,

5. slúžiaca zariadeniu sociálnych služieb,

6. slúžiaca na vykonávanie náboženských obradov cirkví a náboženských spoločností registrovaných štátom,

7. slúžiaca na obranu štátu,

8. slúžiaca na účely múzea, knižnice, galérie a kultúrneho strediska,

9. slúžiaca na športové účely,

10. významnej investície podľa osobitného predpisu.

e) stavba skleníka na pozemku evidovanom v katastri nehnuteľností ako orná pôda alebo záhrady s výmerou podlahovej plochy do 1000 m2,

f) stavba skleníka určeného na hydroponické pestovanie rastlín s výmerou podlahovej plochy do 1000 m2, ak je skleník vykurovaný geotermálnou energiou,

g) stavba na pôdohospodársku produkciu a stavba využívaná na skladovanie vlastnej pôdohospodárskej produkcie s výmerou podlahovej plochy do 1500 m2.

**Článok 3**

**Poplatník a vznik a zánik poplatkovej povinnosti**

1. Poplatníkom je fyzická osoba alebo právnická osoba 5), ktorej bolo ako stavebníkovi vydané stavebné povolenie, rozhodnutie o povolení zmeny stavby pred jej dokončením, rozhodnutie o dodatočnom povolení stavby alebo ktorá ako stavebník ohlásila stavbu stavebnému úradu.

2. Poplatníkom nie je obec, alebo samosprávny kraj alebo štát, ktorý ako stavebník uskutočňuje stavbu na svojom území.

3. Ak uskutočňuje stavbu viac stavebníkov uvedených v stavebnom povolení, rozhodnutí o povolení zmeny stavby pred jej dokončením, rozhodnutí o dodatočnom povolení stavby alebo v ohlásení stavby stavebnému úradu poplatníkom je každý stavebník v rovnakom pomere, ak sa nedohodnú inak.

Ak sa všetci poplatníci dohodnú, poplatníkov zastupuje jeden z nich (ďalej len„ zástupca“) a ostatní poplatníci ručia za poplatok v rovnakom pomere, pričom túto skutočnosť zástupca písomne oznámi obci najneskôr v deň vzniku poplatkovej povinnosti.

4. Ak uskutočňujú stavbu manželia v rozsahu bezpodielového spoluvlastníctva manželov, poplatníkmi sú obaja manželia, ktorí ručia za poplatok spoločne a nerozdielne.

5. Poplatková povinnosť vzniká dňom právoplatnosti stavebného povolenia, dňom právoplatnosti rozhodnutia o povolení zmeny stavby pred jej dokončením, dňom právoplatnosti rozhodnutia o dodatočnom povolení stavby alebo dňom ohlásenia stavby stavebnému úradu.

6. Poplatková povinnosť zaniká dňom, ktorým stavebné povolenie stratilo platnosť, ak súčasne poplatník nezačal stavbu realizovať.

7. Ak má stavba slúžiť na viaceré účely, poplatník je povinný oznámiť obci najneskôr v deň vzniku poplatkovej povinnosti výmeru podlahovej plochy nadzemnej časti stavby podľa príslušného účelu využitia podlahovej plochy.

**Článok 4**

**Základ a sadzba poplatku**

1. Základom poplatku je výmera nadzemnej časti podlahovej plochy realizovanej stavby v m2, pričom na účely tohto Všeobecne záväzného nariadenia sa za podlahovú plochu nadzemnej časti stavby považuje súčet výmery všetkých miestností v nadzemných podlažiach stavby.

2. Nadzemné podlažie podľa § 12 ods. 5 zákona 582/2004 Z.z. je každé

podlažie, ktoré nemá úroveň podlahy alebo jej časť nižšie než 0,80 m pod najvyšším bodom priľahlého terénu v pásme širokom 5,00 m po obvode stavby.

3. Sadzba poplatku je podľa druhu stavby za každý začatý m² podlahovej plochy

nadzemnej časti stavby určená nasledovne:

a) stavby na bývanie 6): 20 EUR/m²;

b) stavby na pôdohospodársku produkciu, skleníky, stavby pre vodné hospodárstvo, stavby využívané na skladovanie vlastnej pôdohospodárskej produkcie vrátane stavieb na vlastnú administratívu:

15 EUR/m²;

c) priemyselné stavby a stavby využívané na skladovanie vrátane stavieb na vlastnú administratívu:

30 EUR/m²;

d) stavby na ostatné podnikanie a na zárobkovú činnosť, stavby využívané na skladovanie a administratívu súvisiacu s ostatným podnikaním a so zárobkovou činnosťou: 20 EUR/m²;

e) ostatné stavby: 20 EUR/m²;

4. Sadzba poplatku podľa ods. 3 tohto článku je rovnaká pre celé územie obce.

**Článok 5**

**Výpočet poplatku**

1. Poplatok za rozvoj sa vypočíta ako súčin základu poplatku znížený o 60 m2 a sadzby poplatku za rozvoj platnej v čase vzniku poplatkovej povinnosti.
2. Ak sa stavba realizuje na viaceré účely a obec ustanovila rôzne sadzby poplatku za rozvoj, základ poplatku sa zníži o 60 m2 z výmery podlahovej plochy s najväčším podielom na celkovej ploche stavby. Poplatok za rozvoj sa vypočíta ako súčet pomerných častí poplatku za rozvoj, pričom pomerná časť poplatku za rozvoj sa vypočíta ako súčin sadzby poplatku za rozvoj a podlahovej plochy na príslušný účel využitia stavby.
3. Ak je v stavebnom povolení, rozhodnutí o povolení stavby pred jej dokončením, rozhodnutí o dodatočnom povolení stavby alebo v ohlásení stavby stavebnému úradu uvedených viacero stavebných objektov, ktoré sú predmetom poplatku za rozvoj, na účely výpočtu poplatku za rozvoj sa považujú za jednu stavbu.
4. V prípade, ak vznikne stavebníkovi poplatková povinnosť podľa tohto zákona v súvislosti s vydaným rozhodnutím o povolení zmeny stavby pred jej dokončením, ktorým sa rozširuje rozsah stavebného povolenia, ktoré nepodliehalo poplatkovej povinnosti podľa tohto zákona, základom poplatku za rozvoj je kladný rozdiel výmery nadzemnej časti podlahovej plochy realizovanej stavby v m2, vyplývajúci z vydaného rozhodnutia o povolení zmeny stavby pred jej dokončeníma stavebného povolenia.
5. Vypočítaný poplatok sa zaokrúhli na euro centy nadol.

**Článok 6**

**Vyrubenie, splatnosť a platenie poplatku**

1. Poplatok obec vyrubí rozhodnutím.

2. Ak zastupuje poplatníkov zástupca, obec vyrubí poplatok rozhodnutím v celkovej sume tomuto zástupcovi. Ak sú poplatníkmi manželia, obec vyrubí poplatok rozhodnutím v celkovej sume jednému z nich.

3. Vyrubený poplatok je splatný do 15 dní odo dňa nadobudnutia právoplatnosti rozhodnutia podľa ods.1 tohto článku.

4. Obec môže určiť na základe žiadosti poplatníka platenie poplatku v splátkach. Splátky sú splatné v lehotách určených obcou v rozhodnutí, ktorým sa o platení v splátkach rozhoduje; proti tomuto rozhodnutiu sa nemožno odvolať.

**Článok 7**

**Vrátenie poplatku**

1. Obec vráti poplatok poplatníkovi v prípade zániku poplatkovej povinnosti, na základe žiadosti. Obec vráti poplatok do 60 dní odo dňa právoplatnosti rozhodnutia o vrátení poplatku.

2. Ak poplatník neoznámi zánik poplatkovej povinnosti obci do 60 dní odo dňa jej zániku, nárok na vrátenie poplatku zaniká.

**Článok 8**

**Spoločné a záverečné ustanovenia**

1. Správu poplatku vykonáva obec, ktorá ňou nemôže poveriť iné právnické osoby alebo fyzické osoby.

2. Obec môže vyrubiť poplatok prvýkrát na stavbu, na ktorú bolo vydané stavebné

povolenie po účinnosti tohto Všeobecne záväzného nariadenia.

3. Ostatné vzťahy neupravené týmto Všeobecne záväzným nariadením sa riadia zákonom o poplatku za rozvoj a ostatnými príslušnými právnymi predpismi platnými na území Slovenskej republiky.

4. Toto Všeobecne záväzné nariadenie bolo schválené uznesením č. 68/12/2016 zo 14. zasadnutia Obecného zastupiteľstva obce Zálesie konaného dňa 13.12.2016.

5. Všeobecne záväzné nariadenie nadobúda účinnosť 1.1.2017.

**Ing. Jozef Meško**

**starosta obce**

1)§ 66 až 70 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov.

2)§ 21 ods. 1 zákona č. 443/2010 Z. z. o dotáciách na rozvoj bývania a o sociálnom bývaní v

znení neskorších predpisov.

3)§ 7 ods. 4 zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov.

4)Zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní(živnostenský zákon) v znení neskorších predpisov.

5) § 59 ods. 1 písm. a) zákona č. 50/1976 Zb. v znení neskorších predpisov

6)§ 43b ods. 1 písm. a) a b) zákona č. 50/1976 o územnom plánovaní a stavebnom poriadku (stavebný zákon) v znení neskorších predpisov.